b'\n_START_ARTICLE_\nNu\xc5\xa1a Derenda\n_START_SECTION_\n\xc5\xbdivljenjepis\n_START_PARAGRAPH_\nNu\xc5\xa1a je \xc5\xbee zgodaj za\xc4\x8dela s prepevanjem, v \xc4\x8dasu obiskovanja osnovne \xc5\xa1ole je pela v pevskem zboru, obiskovala glasbeno \xc5\xa1olo in se u\xc4\x8dila igrati harmoniko. Na prireditvah je pela kot solistka. S 14-imi leti se je pridru\xc5\xbeila glasbeni skupini in si tam nabirala izku\xc5\xa1nje v svetu glasbe. V srednji \xc5\xa1oli je spoznala svojega soproga Frenka (poroka 1995) in obiskovala pevski te\xc4\x8daj pri Nadi \xc5\xbdgur. Poleg nastopov je delala tudi kot pripravnica v vrtcu in nadaljevala \xc5\xa1tudij na vi\xc5\xa1ji vzgojiteljski \xc5\xa1oli. _NEWLINE_Na Festivalu nare\xc4\x8dnih popevk je nastopila dvakrat s skupino Karavans. Prvi\xc4\x8d leta 1992 s pesmijo Na\xc5\xa1a oma je najbolj\xc5\xa1a, drugi\xc4\x8d pa s pesmijo Plej\xc5\xa1i. Za slednjo so prejeli nagrado za najbolj\xc5\xa1i aran\xc5\xbema._NEWLINE_Na slovenskem nacionalnem izboru za Pesem Evrovizije bi morala nastopiti \xc5\xbee leta 1998 s pesmijo Usli\xc5\xa1i me nebo, a je zaradi nose\xc4\x8dnosti nastop morala odpovedati. Na EMI je nato nastopila \xc5\xa1estkrat. Leta 2001 je s pesmijo Ne, ni res zmagala, leta 2003 se je uvrstila na drugo mesto. Na festivalu je nastopila tudi leta 2005 in 2010. Zadnji\xc4\x8d je na tej prireditvi nastopila leta 2016 s pesmijo Tip Top._NEWLINE_Na Melodijah morja in sonca je nastopila petkrat, prvi\xc4\x8d leta 1998. Na MMS-u je enkrat zmagala, trikrat pa se je uvrstila na drugo mesto._NEWLINE_Na Slovenski popevki je nastopila \xc5\xa1estkrat kot tekmovalka, prvi\xc4\x8d leta 1999. S skladbo Vzemi me, veter je po mnenju strokovne \xc5\xbeirije zmagala, prejela pa je tudi nagrado za najbolj\xc5\xa1o izvedbo. Naslednje leto je prejela nagrado za najbolj\xc5\xa1ega izvajalca, pesem \xc4\x8cez dvajset let pa je osvojila nagrado za najbolj\xc5\xa1o zvo\xc4\x8dno podobo. Leta 2002 je s skladbo Pesek v o\xc4\x8di zmagala po mnenju ob\xc4\x8dinstva, kot tudi leta 2012 z Markom Vozljem s pesmijo Naj nama sodi le nebo. Leta 2014 bi morala na festivalu nastopiti Anika Horvat s skladbo No\xc4\x8d \xc4\x8dude\xc5\xbena, a je morala iz zdravstvenih razlogov odstopiti. Slab teden pred prireditvijo jo je nadomestila Nu\xc5\xa1a Derenda. Zadnji\xc4\x8d je nastopila na Slovenski popevki leta 2016 s pesmijo Grafit, s katero je pri\xc5\xa1la v superfinale, kjer pa je pristala na drugem mestu._NEWLINE_\xc5\xa0e pred uradno predstavitvijo albuma Ni mi \xc5\xbeal je Nu\xc5\xa1a Derenda prodala \xc5\xbee 6.500 kaset in zgo\xc5\xa1\xc4\x8denk ter tako dosegla zlato naklado._NEWLINE_Leta 2001 je zmagala na slovenskem izboru za pesem Evrovizije s pesmijo Ne ni res, na Evroviziji pa dosegla 7. mesto z angle\xc5\xa1ko razli\xc4\x8dico \xc2\xbbEnergy\xc2\xab. Nastopila je v dvorani Parken Stadium, ki je takrat sprejela 35.000 obiskovalcev._NEWLINE_Uspehov v letu 2001 \xc5\xa1e kar ni bilo konec, saj je Nu\xc5\xa1a prejela Viktorja popularnosti na podro\xc4\x8dju glasbe, ki ga vsako leto podeli revija Stop, dobitnika pa izglasujejo bralci. V svojo zbirko priznanj je dodala \xc5\xa1e Zlatega petelina za pesem Ni mi \xc5\xbeal. Uspe\xc5\xa1no in hkrati naporno leto se je zaklju\xc4\x8dilo \xc5\xa1e s tem, da je bila Nu\xc5\xa1a izbrana za eno od kandidatk za laskavi naslov Slovenka leta 2001. _NEWLINE_Leta 2002 je skupaj z Darjo \xc5\xa0vajger vodila predizbor Eme 2002, leta 2004 pa je skupaj z Mariem Galuni\xc4\x8dem vodila Slovensko popevko 2004._NEWLINE_Kot samostojna pevka je napolnila Cankarjev dom (Gallusova dvorana - 1.545 sede\xc5\xbeev) in Kri\xc5\xbeanke (3.500 stoji\xc5\xa1\xc4\x8d)._NEWLINE_Ko so leta 2013 na \xc5\xa0vedskem (Malm\xc3\xb6) v Euroklubu vrteli cel niz evrovizijskih uspe\xc5\xa1nic, je bila skladba Energy edina pesem, ki je bila slovenskega izvora.\n_START_SECTION_\nOsebno \xc5\xbeivljenje\n_START_PARAGRAPH_\nPoro\xc4\x8dena je s Frenkom Derendo, s katerim ima dva sinova, Matev\xc5\xbea in Ga\xc5\xa1perja.'